Maatietopalvelu

Kyselyvastaus

**Asiakirjan tunnus:** KT1047

**Päivämäärä**: 14.3.2025

**Julkisuus:** Julkinen

Kuuba / Seksuaali- ja sukupuolivähemmistöjen (HLBTIQ+) asema Kuubassa (lainsäädännöllinen ja yhteiskunnallinen), ml. oikeudenloukkaukset ja viranomaissuojelu

**Cuba / The legal and societal situation of sexual and gender minorities (LGBTIQ+) in Cuba, including human rights violations and state protection**

Kysymykset

1. Millainen on seksuaali- ja sukupuolivähemmistöjen asema Kuubassa (lainsäädäntö ja yhteiskunnallinen asema)?  
2. Onko seksuaali- ja sukupuolivähemmistöihin kohdistunut viime vuosina oikeudenloukkauksia tai syrjintää? Millaisia ja minkä tahojen toimesta?  
3. Onko seksuaali- ja sukupuolivähemmistöjen mahdollista saada viranomaissuojelua?

Questions

1. What is the situation of sexual and gender minorities in Cuba (including legislation and the social situation)?  
2. Have sexual and gender minorities been subjected to human rights violations in recent years? If yes, what kind of violations and who has been the perpetrator?   
3. Is state protection available for sexual and gender minorities?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

1. Millainen on seksuaali- ja sukupuolivähemmistöjen[[1]](#footnote-1) asema Kuubassa (lainsäädäntö ja yhteiskunnallinen asema)?

Maahanmuuttoviraston maatietopalvelu on julkaissut 5.2.2021 seksuaali- ja sukupuolivähemmistöjen asemaa käsittelevän kyselyvastauksen.[[2]](#footnote-2) Tässä kyselyvastauksessa keskitytään erityisesti em. kyselyvastauksen julkaisuajankohdan jälkeiseen tilanteeseen.

Bertelsmann Stiftung -säätiön mukaan Kuuba on viimeisen vuosikymmenen aikana noussut kansainvälisestikin merkittäväksi HLBTIQ+ -vähemmistöjen oikeuksien puolustajaksi.[[3]](#footnote-3) Tähän on vaikuttanut esimerkiksi valtiojohtoisen CENESEX (*Centro Nacionalde Educación Sexual*) -koulutuskeskuksen perustaminen, jota johtaa Kuuban entisen presidentin Raúl Castron tytär Mariela Castro[[4]](#footnote-4).[[5]](#footnote-5) CENESEX:in vaikutus ei ole kuitenkaan yksiselitteinen, sillä se on toisaalta myös tukenut Kuuban hallinnon sananvapautta tukahduttavaa politiikkaa ja osallistunut riippumattomien ihmisoikeustoimijoiden toiminnan rajoittamiseen.[[6]](#footnote-6) Vuonna 2010 Kuuban entinen presidentti Fidel Castro esitti virallisen anteeksipyynnön Kuuban vallankumousta seuranneiden vuosikymmenten aikana sukupuoli- ja seksuaalivähemmistöihin kohdistuneesta syrjinnästä, ja vuonna 2011 Kuuban kommunistinen puolue, *Partido Comunista de Cuba* eli PCC[[7]](#footnote-7), sisällytti seksuaalisen moninaisuuden edistämisen puolueen perusperiaatteisiin.[[8]](#footnote-8)

Kuuban vuonna 2019 uudistettu perustuslaki kielsi eksplisiittisesti sukupuoli- ja seksuaali-identiteettiin liittyvän syrjinnän,[[9]](#footnote-9) ja vuonna 2022 uudistettu rikoslaki myös kriminalisoi sen ja määritteli sen raskauttavaksi tekijäksi rikostuomioissa[[10]](#footnote-10). Ihmisoikeustoimijat ovat kuitenkin myös kritisoineet uutta rikoslakia voimakkaasti, sillä sen on nähty rajoittavan kansalaisyhteiskunnan vapauksia entisestään.[[11]](#footnote-11) Vuonna 2022 uudistettu perhelaki laajensi HLBTIQ+-perheiden oikeuksia ja laillisti samaa sukupuolta olevien henkilöiden avioliiton ja adoptio-oikeuden.[[12]](#footnote-12) Kuuban lainsäädäntö kieltää seksuaaliseen suuntautumiseen perustuvan syrjinnän mm. työnsaannissa, asumisessa, kansalaisuuskysymyksissä sekä terveys- ja koulutuspalveluiden saamisessa, mutta lainsäädännössä ei huomioida trans- tai intersukupuolisten henkilöiden oikeutta samoihin suojelutoimiin sukupuoli-identiteetin tai -ilmausten perusteella. Lisäksi ns. binäärisen eli kaksijakoisen mies-nais-sukupuolijakauman ulkopuolelle identifioituvilla henkilöillä (kuten muunsukupuolisilla) ei ole keinoja laillistaa omaa sukupuoli-identiteettiään.[[13]](#footnote-13)

Lainsäädännöllisistä määräyksistä huolimatta monet Kuuban HLBTIQ+-vähemmistöjen jäsenet kokevat arjessaan syrjintää, erityisesti koulutuksessa ja työelämässä. Kuuban terveysministeriö sponsoroi vuoden 2023 Pride-kulkuetta (tunnetaan Kuubassa nimellä *La Conga*[[14]](#footnote-14)), mutta itsenäiset aktivistit eivät saaneet osallistua tapahtumaan. Kuuban hallitus ei ole tunnustanut monien paikallisten ihmisoikeusjärjestöjen laillista asemaa, eli myöntänyt niille virallista järjestöstatusta.[[15]](#footnote-15) Itsenäisesti, erillään valtiosta toimivat HLBTIQ+-yhteisön oikeuksia puolustavat ihmisoikeusjärjestöt kokevat häirintää, uhkailua ja hiljentämisyrityksiä valtion toimesta. Häirinnän syy ei kuitenkaan välttämättä liity ryhmän luonteeseen vaan Kuuban hallinnon yleiseen autoritaariseen politiikkaan.[[16]](#footnote-16)

Amnesty International -järjestön vuotta 2023 käsittelevän ihmisoikeusraportin mukaan eri vähemmistöjen, kuten HLBTIQ+-vähemmistöjen, syrjintä on edelleen yleistä Kuubassa.[[17]](#footnote-17) Freedom House -järjestön mukaan HLBTIQ+-henkilöiden poliittiset oikeudet eivät toteudu riittävästi Kuubassa. Joidenkin etujärjestöjen julkinen toiminta on sallittu, mutta vain PCC-valtapuolueen luvalla.[[18]](#footnote-18) YK:n kaikkinaisen naisiin kohdistuvan syrjinnän vastainen komitea (UN CEDAW) ilmaisi lokakuussa 2024 julkaistussa loppupäätelmäraportissaan huolensa siitä, että HLBTIQ+-vähemmistöihin kuuluvat naiset kärsivät kohonneesta SGBV-väkivallan (*sexual and gender-based violence)*, syrjinnän ja leimaantumisen uhasta. Lisäksi heidän työllistymismahdollisuutensa ovat rajoitettuja.[[19]](#footnote-19) Komitean mukaan Kuuban hallinto on pyrkinyt lisäämään tietoisuutta HLBTIQ+-vähemmistöjen oikeuksista, mutta moni ko. vähemmistöihin kuuluva nainen ei ole itse tietoinen omista oikeuksistaan tai olemassa olevista keinoista puolustaa niitä.[[20]](#footnote-20) Kuubassa asuviin HLBTIQ+-henkilöihin kohdistuu edelleen ennakkoluuloja ja syrjintää elämän eri osa-alueilla, kuten perhepiirissä, koulutuksessa, julkisissa palveluissa ja työelämässä.[[21]](#footnote-21) Esimerkiksi *Raza e Igualdad* -järjestön (engl. *Race & Equality*) lesbojen oikeuksia käsittelevässä raportissa (12/2023) todetaan, että lesbojen kokema syrjintä on jatkuvasti läsnä ko. henkilöiden päivittäisessä elämässä.[[22]](#footnote-22)

USDOS:in ihmiskaupparaportin (tarkastelujakso 4/2023–3/2024) mukaan HLBTIQ+-vähemmistöt ovat Kuubassa kohonneessa riskissä joutua seksikaupan uhreiksi.[[23]](#footnote-23) Kuuban hallinto ei ole kriminalisoinut prostituutiota, mikä johtuu ainakin osittain siitä, että hallinto hyötyy rahallisesti Kuubaan suuntautuvasta seksiturismista.[[24]](#footnote-24) Ulkomaalaisten miesten ja kuubalaisiin naisten välisestä seksiturismi-ilmiöstä käytetään Kuubassa termiä *jineterismo*,[[25]](#footnote-25) kun taas homoseksuaalien välisestä seksiturismista käytetään termiä *pinguerismo*[[26]](#footnote-26). Termit eivät viittaa pelkästään pakotettuun seksikauppaan vaan myös vapaaehtoiseen prostituutioon.

# 2. Onko seksuaali- ja sukupuolivähemmistöihin kohdistunut viime vuosina oikeudenloukkauksia tai syrjintää? Millaisia ja minkä tahojen toimesta?

Ihmisoikeuslähteiden mukaan julkisesti saatavilla oleva tieto HLBTIQ-väestön ihmisoikeuksista ja heidän kohtaamistaan oikeudenloukkauksista on hyvin rajoitettua.[[27]](#footnote-27) Esimerkiksi USDOS on todennut, että mekanismit tilastotiedon keräämiseen puuttuvat, eikä moni HLBTIQ+-vähemmistöön kuuluva luota poliisiin tai muutenkaan uskalla kertoa kokemuksistaan eteenpäin.[[28]](#footnote-28) *Raza e Igualdad* -järjestön mukaan Kuubassa ei julkaista minkäänlaisia virallisia tilastoja HLBTIQ+-henkilöiden kohtaamasta väkivallasta.[[29]](#footnote-29) Amerikan valtioiden välinen ihmisoikeuskomissio (IACHR / *Inter-American Commission on Human Rights*) on ilmaissut vuotta 2023 käsittelevässä ihmisoikeusraportissaan huolensa sekä saatavilla olevan virallisen tiedon puutteesta, että toisaalta väitteistä, joiden mukaan HLBTIQ+-vähemmistöt kohtaavat yhteiskunnassa laajaa ennakkoluuloihin perustuvaa väkivaltaa. Komissio on saanut tietoa esimerkiksi viranomaisten transsukupuolisiin vankeihin kohdistamasta väkivallasta.[[30]](#footnote-30)

Human Rights Watch totesi vuoden 2023 tapahtumia käsittelevässä raportissaan, että monet seksuaali- ja sukupuolivähemmistöihin kuuluvat ihmiset kärsivät Kuubassa väkivallasta ja syrjinnästä, etenkin maan sisäosissa.[[31]](#footnote-31) Latinalaisen Amerikan maaseudun naisten liitto FLAMUR (*Federación Latinoamericana de Mujeres Rurales*) on todennut, että HLBTIQ+-väestö joutuu edelleen Kuubassa syrjinnän, vihan ja väkivallan uhreiksi niin yhteiskunnan, perheen kuin instituutioidenkin toimesta. Heiltä saatetaan mm. evätä lääkärin palveluita tai työpaikka identiteetin perusteella.[[32]](#footnote-32) Myös Cubanet -uutissivustolla julkaistun artikkelin (21.8.2024) mukaan homo- ja transfobinen väkivalta sekä syrjintä ovat jatkuva ja rakenteellinen ongelma Kuubassa.[[33]](#footnote-33)

HLBTIQ+-aktivistin ja toimittajan Yennys Hernándezin mukaan Kuubassa vallitseva väkivaltainen ”macho-kulttuuri”[[34]](#footnote-34) läpäisee kaikki elämän osa-alueet ja sortaa sekä vahingoittaa HLBTIQ+-vähemmistöihin kuuluvia ihmisiä eri tavoin. *Raza e Igualdad* -järjestön sivuilla julkaistussa artikkelissa todetaan, että HLBTIQ+-vähemmistöt elävät Kuubassa ristiriitaisessa todellisuudessa: toisaalta heidän oikeuksiaan on edistetty huomattavasti, mutta toisaalta Kuuban hallinnon sortopolitiikka vaikeuttaa heidän mahdollisuuksiaan puolustaa omia oikeuksiaan.[[35]](#footnote-35)

Eri lähteet ovat raportoineet transsukupuolisiin henkilöihin kohdistuneista oikeudenloukkauksista viime vuosina. Kesäkuussa 2023 viisi miestä kivitti ja haavoitti transsukupuolisia naisia Cárdenasin kaupungissa, Matanzasin provinssissa. Poliisi otti kiinni ainakin kolme viidestä miehestä.[[36]](#footnote-36) Heinäkuussa 2024 uutisoitiin transsukupuolisesta näyttelijästä ja aktivistista, jota hallinto on yrittänyt sensuroida vedoten hallintoa vastustavaan toimintaan. CiberCuba -sivustolla julkaistun artikkelin mukaan aktivisti oli ottanut useita kertoja yhteen valtion turvallisuusviranomaisten kanssa, jotka ”pyrkivät tukahduttamaan hänen ajatuksiaan ja tuomitsevat hänen seksuaalisuutensa”.[[37]](#footnote-37) Transnaiseksi identifioituva Brenda Díaz García tuomittiin 14 vuodeksi vankeuteen, kun hän osallistui Kuubassa heinäkuussa 2021 puhjenneisiin laajoihin mielenosoituksiin. Hän joutui jakamaan vankilaosaston miespuolisten vankien kanssa, ja hänen äitinsä mukaan hän joutui useaan kertaan sekä fyysisen että seksuaalisen väkivallan uhriksi. Viranomaiset leikkasivat Díazin hiukset ja väittivät, että hän oli ”naamioituinut naiseksi” livahtaakseen salaa mielenosoitukseen.[[38]](#footnote-38) Tammikuussa 2025 kuitenkin uutisoitiin, että Díaz oli vapautettu.[[39]](#footnote-39) Prisoners Defenders -järjestöllä heinäkuussa 2023 olleiden tietojen mukaan kaikki transsukupuoliset naisvangit joutuivat asumaan vankeudessa samalla osastolla miespuolisten vankien kanssa.[[40]](#footnote-40)

Vuonna 2019 hallinto perui vuosittaisen Pride-kulkueen, minkä seurauksena kansalaiset järjestivät kulkueen itsenäisesti. Viranomaiset pahoinpitelivät ja ottivat kiinni itsenäisesti järjestettyyn kulkueeseen osallistuneita henkilöitä. Viime vuosina CENESEX on kuitenkin järjestänyt kulkueen normaalisti.[[41]](#footnote-41)

# 3. Onko seksuaali- ja sukupuolivähemmistöjen mahdollista saada viranomaissuojelua?

Saatavilla olevista lähteistä löytyy rajallisesti tietoa viranomaissuojelun saatavuudesta HLBTIQ+-vähemmistöille. Kokoontumisvapautta ja sananvapautta puolustavan Justicia 11J -järjestön mukaan homo- ja transfobiset asenteet ovat yksi valtion harjoittaman väkivallan ja sorron piirre.[[42]](#footnote-42) IACHR on kannustanut Kuuban hallintoa tutkimaan HLBTIQ+-väestöön kohdistuneet oikeudenloukkaukset ja ”lopettamaan kroonisen rankaisemattomuuden”.[[43]](#footnote-43) Myös FLAMUR:in mukaan Kuuban viranomaiset syyllistyvät häirintään HLBTIQ+-väestöä kohtaan.[[44]](#footnote-44)

Yleisesti ottaen HLBTIQ+-vähemmistöt kärsivät Kuubassa samoista autoritaarisen hallinnon sortotoimenpiteistä kuin muutkin kansalaiset. Kansalaisoikeudet ja oikeusvaltioperiaate on Kuubassa alistettu yksipuoluejärjestelmälle, ja niiden saatavuus riippuu käytännössä ihmisen asenteesta hallintoa kohtaan. Bertelsmann Stiftung -säätiön mukaan yhdenvertaisten oikeussuojakeinojen ja oikeudenmukaisten oikeudenkäyntien saatavuus on olematonta sellaisissa tapauksissa, joissa kansalainen on joutunut vastakkain valtiollisten toimijoiden kanssa. Muissa tapauksissa kansalaisilla on periaatteessa parempi mahdollisuus saada oikeutta.[[45]](#footnote-45) Saatavilla olevista lähteistä ei kuitenkaan löydy ajankohtaista tietoa siitä, onko ketään tuomittu viime vuosina HLBTIQ+-väestöön kohdistuneista rikoksista. La Alianza Manos -ihmisoikeuskoalition vuonna 2017 laatimassa lausunnossa todetaan, että viranomaisjärjestelmien ja rekisterien puutteellisuus on mahdollistanut HLBTIQ+-väestöön kohdistuvat oikeudenloukkaukset ja väkivallan lisääntymisen, ja toisaalta sukupuoli- ja seksuaalivähemmistöihin kohdistuneista väkivallanteoista ja muissa oikeudenloukkauksista on vain harvoin aloitettu esitutkintoja tai oikeusprosesseja.[[46]](#footnote-46) Vuonna 2019 julkaistun lähteen mukaan suurin osa HLBTIQ+-väestöön kohdistuvista rikoksista jää selvittämättä, ellei kyseessä ole äärimmäisen vakava rikos.[[47]](#footnote-47)

Hallituksen järjestelmällinen oikeudenmukaisten oikeusprosessien laiminlyönti näkyy erityisesti mielenosoittajiin, toisinajattelijoihin, taiteilijoihin ja riippumattomiin toimittajiin kohdistuvissa ”tekaistuissa” rikostapauksissa. Oikeusprosessit ovat usein hitaita ja läpinäkymättömiä, ja hallituksen tukema väkivalta heikentää väestön fyysistä turvallisuutta. Oppositioaktivistit, ihmisoikeuksien puolustajat ja muut hallituksen vihollisiksi katsotut henkilöt joutuvat säännöllisesti julkisten hyökkäysten kohteeksi.[[48]](#footnote-48) Kuuban lainsäädännön mukaan vastaajilla täytyy olla oikeudenkäynnissä mukana asianajaja, joka tarvittaessa kustannetaan julkisin varoin. Asianajajat työskentelevät usein valtiolle ja ovat haluttomia puolustamaan sellaisia henkilöitä, jotka on yhdistetty ”poliittisiin rikoksiin” tai ihmisoikeustapauksiin.[[49]](#footnote-49) Raza e Igualdad -järjestön mukaan on huolestuttavaa, että esimerkiksi lesbojen syrjintä- ja väkivaltatapausten käsittely on keskitetty CENESEX:in valvonnan alle.[[50]](#footnote-50) CENESEX on puolestaan käytännössä Kuuban hallinnon valvonnassa.[[51]](#footnote-51) Kuuban YK:n ihmisoikeusneuvostolle toimittaman raportin mukaan vuosina 2018–2022 CENESEX tarjosi tukea ja neuvoa yhteensä 352 epäillyssä HLBTIQ+-väestöön kohdistuneessa syrjintätapauksessa.[[52]](#footnote-52)

USDOS:in vuotta 2023 käsittelevän ihmisoikeusraportin mukaan Kuuban turvallisuusviranomaiset ja heidän “kätyrinsä” häiriköivät, pelottelevat ja pahoinpitelevät ihmisoikeuksien ja demokratian puolustajia ja muita “toisinajattelijoita”. Rankaisemattomuuden kulttuuri on hyvin laaja. Kuubassa ei tiettävästi ole koskaan tuomittu viranomaisia ihmisoikeusloukkauksista, kuten kidutuksesta.[[53]](#footnote-53) Bertelsmann Stiftung -säätiön mukaan Kuuban LGBTQ+-yhteisö on kuitenkin jatkanut aktiivista toimintaansa yhteiskunnassa huolimatta siitä, ettei heillä ole oikeutta toimia riippumattomasti.[[54]](#footnote-54)

Kuten tämän vastauksen 1. kohdassa on mainittu, USDOS:in ihmiskaupparaportin (tarkastelujakso 4/2023–3/2024) mukaan HLBTIQ+-vähemmistöt ovat Kuubassa kohonneessa riskissä joutua seksikaupan uhreiksi. Raportin mukaan hallinto tai sen hyväksymät kansalaisjärjestöt eivät ylläpidä miehille tai HLBTIQ+-väestöön kuuluville ihmiskaupan uhreille minkäänlaisia turvakoteja tai tukipalveluita.[[55]](#footnote-55)

Lähteet

La Alianza Manos / UPR (Universal Periodic Review) 2017. [otsikoimaton word-dokumentti]. <https://uprdoc.ohchr.org/uprweb/downloadfile.aspx?filename=4875&file=SpanishTranslation> (käyty 14.3.2025).

AP (Associated Press) News / Janetsky, Megan 24.3.2023. *Human rights groups criticize Cuba’s new criminal code.* <https://apnews.com/article/cuba-caribbean-race-and-ethnicity-racial-injustice-dfb688ddb5640b531673277473cffc61> (käyty 7.3.2025).

AP (Associated Press) News / Rodríguez, Andrea 12.5.2024. *Comunidad LGTB en Cuba marcha por sus derechos y en solidaridad con palestinos.* <https://apnews.com/world-news/general-news-033eca87c09c3318de6e2349ee05c338> (käyty 7.3.2025).

Bertelsmann Stiftung 2024. *BTI 2024 Country Report. Cuba.* <https://bti-project.org/fileadmin/api/content/en/downloads/reports/country_report_2024_CUB.pdf> (käyty 7.3.2025).

Biblioteca Virtual de Género Cuba / Artiles, Sara 11.10.2019. *Crímenes de odio y personas LGBTI en Cuba: derrumbando el silencio.* <https://bibliotecadegenero.redsemlac-cuba.net/wp-content/uploads/2019/09/14_SEMlac_RS_CDO.pdf> (käyty 14.3.2025).

CiberCuba

9.7.2024. *Denuncian censura contra la artista trans Kiriam Gutiérrez.* <https://www.cibercuba.com/noticias/2024-07-09-u1-e208933-s27061-nid284826-denuncian-censura-contra-artista-trans-kiriam> (käyty 10.3.2025).

22.6.2023. *Arrestan a tres hombres por apedrear a mujeres trans en Cárdenas.* <https://www.cibercuba.com/noticias/2023-06-22-u1-e208574-s27061-detienen-tres-hombres-apedrearon-mujeres-trans-cardenas> (käyty 10.3.2025).

Cubadebate 11.12.2023. *Cenesex: 35 años a favor de la educación sexual (+ Video).* <http://www.cubadebate.cu/noticias/2023/12/11/cenesex-35-anos-a-favor-de-la-educacion-sexual-video/> (käyty 14.3.2025).

Cubadebate / González Ferrer, Yamila & Álvarez Tabío Albo, Ana María 21.3.2022. *Matrimonio y adopción de parejas del mismo género.* <http://www.cubadebate.cu/especiales/2022/03/21/matrimonio-y-adopcion-de-parejas-del-mismo-genero/> (käyty 7.3.2025).

Cubanet / Rivera Velasco, Annery 21.8.2024. *Los derechos LGBTIQ+ en Cuba tras la aprobación del Código de las Familias.* <https://www.cubanet.org/los-derechos-lgbtiq-en-cuba-tras-la-aprobacion-del-codigo-de-las-familias/> (käyty 7.3.2025).

Cubanos por el Mundo / Márquez, John 19.6.2021. *Mariela Castro apoya y justifica la represión policial en Cuba el 11J.* <https://cubanosporelmundo.com/2021/09/16/mariela-castro-represion-policial-cuba/> (käyty 14.3.2025).

DW (Deutsche Welle) 26.9.2022. *Cuba approves same-sex marriage, adoption.* <https://www.dw.com/en/cuba-approves-same-sex-marriage-adoption/a-63244771> (käyty 7.3.2025).

EUAA (European Union Agency for Asylum) 11/2021. *COI Research Guide on LGBTIQ.* <https://coi.euaa.europa.eu/administration/easo/PLib/2021_11_EASO_COI_Research_Guide_on_LGBTIQ.pdf> (käyty 10.3.2025).

FLAMUR (Federación Latinoamericana de Mujeres Rurales) 2024. *Tema: Género, derecho a la salud y población LGBTI.* <https://upr-info.org/sites/default/files/country-document/2024-01/FLAMUR_UPR44_CUB_S_Main.pdf> (käyty 10.3.2025).

Freedom House 2024. *Freedom in the world 2024. Cuba.* <https://freedomhouse.org/country/cuba/freedom-world/2024> (käyty 7.3.2025).

Government of Cuba 12.9.2023. *National report submitted pursuant to Human Rights Council resolutions 5/1 and 16/21\* [A/HRC/WG.6/44/CUB/1]*. <https://docs.un.org/en/A/HRC/WG.6/44/CUB/1> (käyty 7.3.2025).

Gorry, Connor 14.6.2022. *Toxic Masculinity: “This is Normal in Cuba”.* Here is Havana [blogi]. <https://hereishavana.com/2022/07/14/toxic-masculinity-this-is-normal-in-cuba/> (käyty 10.3.2025).

HRW (Human Rights Watch) 2024. *Cuba. Events of 2023.* <https://www.hrw.org/world-report/2024/country-chapters/cuba> (käyty 7.3.2025).

IACHR (Inter-American Commission on Human Rights) 25.4.2024. *Annual Report 2023 – Chapter IV.b: Cuba.* <https://www.oas.org/en/iachr/docs/annual/2023/chapters/IA2023_Cap_4B_Cuba_ENG.PDF> (käyty 12.3.2025).

ILGA (International Lesbian, Gay, Bisexual, Trans and Intersex Association) 12/2020. *State-sponsored Homophobia. Global Legislation Overview Update.* <https://ilga.org/downloads/ILGA_World_State_Sponsored_Homophobia_report_global_legislation_overview_update_December_2020.pdf> (käyty 14.3.2025).

Justicia 11J [päiväämätön, mutta julkaistu artikkelin perusteella maaliskuun 2024 jälkeen]. *Personas de la comunidad LGBTIQ+ presas en Cuba por motivos políticos.* <https://justicia11j.org/personas-de-la-comunidad-lgbtiq-presas-en-cuba-por-motivos-politicos/> (käyty 10.3.2025).

Kirk, Emily / LSE (London School of Economics and Political Science) 2018. *From prejudice to Pride: what does Cuba have to celebrate on the International Day Against Homophobia?.* The LSE Latin America and Caribbean blog [blogi]. <https://blogs.lse.ac.uk/latamcaribbean/2018/05/17/from-prejudice-to-pride-what-does-cuba-have-to-celebrate-on-the-international-day-against-homophobia/> (käyty 7.3.2025).

Maahanmuuttovirasto / maatietopalvelu 5.2.2021. *Kuuba / Seksuaali- ja sukupuolivähemmistöt sekä naimattomien naisten asema Kuubassa* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/9d69b2f5-2a0e-4f1f-b7df-851cb01b64a2> (käyty 14.3.2025).

Sierra Madero, Abel 9/2015. “Bodies for Sale. Pinguerismo and Negotiated Masculinity in Contemporary Cuba”. *Journal of the Association of Social Anthropologists*, no. 10/1, s. 1–33. Saatavilla: <https://theasa.org/downloads/asaonline/PDF/asaonline0110.pdf> (käyty 14.3.2025).

Medium / Marie, Michelle 27.2.2023. *Sex on the Travel Menu.* <https://medium.com/illumination/sex-on-the-travel-menu-8cc72dc41cf1> (käyty 14.3.2025).

Ojalá 13.9.2024. *Queer and feminist organizing under pressure in Cuba.* <https://www.ojala.mx/en/ojala-en/queer-and-feminist-organizing-under-pressure-in-cuba> (käyty 10.3.2025).

El País / Machover, Jacobo 12.6.2017. *Las dos caras de Mariela Castro.* <https://elpais.com/internacional/2017/06/09/actualidad/1497021623_675654.html> [edellyttää maksullista kirjautumista] (käyty 7.3.2025).

Prisoners Defenders 10.7.2023. *2 Years After #11j: 16 New Political Prisoners in June For A Total Of 1,047 Tortured Political Prisoners.* <https://drive.google.com/file/d/1XmWbClTDNpoLx8y9poRUpE3PA-5a-rT8/view> (käyty 11.3.2025).

Raza e Igualdad (Instituto Sobre Raza, Igualdad y Derechos Humanos, engl. Race & Equality / Institute on Race, Equality and Human Rights)

10.5.2024. *Five years after 11M in Cuba: LGBTI+ activism, stories of repression, jail, and forced exile.* <https://raceandequality.org/resources/five-years-after-11m-in-cuba-lgbti-activism-stories-of-repression-jail-and-forced-exile/> (käyty 10.3.2025).

12/2023. *Si No Nos Mencionan, No Existimos: La Lesbofobia En Cuba*. <https://raceandequality.org/wp-content/uploads/2024/05/Informe-Si-no-nos-mencionan-no-existimos_Cuba.pdf> (käyty 10.3.2025).

República de Cuba

27.9.2022. *Gaceta Oficial No. 99 Ordinaria de 27 de septiembre de 2022. Ley 156/2022 “Código de las Familias” (GOC-2022-919-O99).* <https://www.parlamentocubano.gob.cu/sites/default/files/documento/2022-09/goc-2022-o99.pdf> (käyty 7.3.2025).

1.9.2022. *Gaceta Oficial No. 93 Ordinaria de 1ro. de septiembre de 2022. Ley 151/2022 “Código Penal” (GOC-2022-861-O93).* <https://www.gacetaoficial.gob.cu/sites/default/files/goc-2022-o93_0.pdf> (käyty 7.3.2025).

2019. *Constitución de la República de Cuba.* <http://media.cubadebate.cu/wp-content/uploads/2019/01/Constitucion-Cuba-2019.pdf> (käyty 7.3.2025).

Seta (Seksuaalinen tasavertaisuus -säätiö) 3.10.2024. *Sateenkaarisanasto.* <https://seta.fi/sateenkaaritieto/sateenkaarisanasto/> (käyty 10.3.2025).

UN CEDAW (United Nations Committee on the Elimination of Discrimination against Women) 30.10.2024. *Concluding observations on the ninth periodic report of Cuba\*. [CEDAW/C/CUB/CO/9].* <https://documents.un.org/doc/undoc/gen/n24/322/59/pdf/n2432259.pdf> (käyty 10.3.2025).

USDOS (United States Department of State)

24.6.2024. *2024 Trafficking in Persons Report: Cuba.* <https://www.state.gov/reports/2024-trafficking-in-persons-report/cuba/> (käyty 12.3.2025).

23.4.2024. *2023 Country Reports on Human Rights Practices.* <https://www.state.gov/reports/2023-country-reports-on-human-rights-practices/> (käyty 7.3.2025).

Washington Blade 18.1.2025. *Transgender woman who protested against Cuban government released from prison.* <https://www.washingtonblade.com/2025/01/18/transgender-woman-who-protested-against-cuban-government-released-from-prison/> (käyty 10.3.2025).

Washington Blade / Lavers, Michael 6.5.2023. *Mariela Castro dismisses reports of transgender prisoner’s treatment.* <https://www.washingtonblade.com/2023/05/06/mariela-castro-dismisses-reports-of-transgender-prisoners-treatment/> (käyty 10.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Termien ”seksuaali”- ja ”sukupuolivähemmistö” määrittely ei ole yksiselitteistä, ja usein alan julkaisuissakin kirjoittaja pyrkii itse määrittelemään kyseisessä kontekstissa käyttämänsä termit ja niiden rajoitukset. Monien kansainvälisten ihmisoikeusjärjestöjen ja uutistoimistojen seksuaali- ja sukupuolivähemmistöistä käyttämä yleistermi on englanninkielisistä sanoista tuleva akronyymi LGBT (suomeksi HLBT), joka pitää sisällään käsitteet lesbian, gay, bi ja trans ja on jo siksi osittain monitulkintainen, sillä kolme ensimmäistä käsitettä mielletään yleisesti seksuaali-identiteettiä määrittäviksi, kun taas trans-etuliite liittyy ensisijaisesti sukupuoli-identiteettiin. Seksuaali- ja sukupuolivähemmistöjen oikeuksia ajavat järjestöt ja -yhteisöt sisällyttävät englanninkieliseen kirjainlyhenteeseen usein myös sanan inter (LGBTI; suomeksi HLBTI), joka viittaa intersukupuolisuuteen. Viime vuosina varsinkin suomenkielisessä kontekstissa on yleistynyt lyhenne HLBTIQ (englanniksi LGBTIQ), jota myös Setan ja Sukupuolen moninaisuuden osaamiskeskuksen (ent. Trans-tukipiste) sanastoissa suositellaan. Q tulee sanasta queer, jota käytetään usein akateemisessa ja poliittisessa kontekstissa. Queer -käsite liittyy sellaiseen identiteettiin ja oman sukupuolen ja seksuaalisuuden määrittelyyn, jolla pyritään kyseenalaistamaan ulkoa päin tulevia, yhteiskunnan ja yhteisön asettamia sukupuoleen ja seksuaaliseen suuntautumiseen liittyviä normeja. Seta on lisännyt sukupuoli- ja seksuaalivähemmistöihin viittaavaan kirjainyhdistelmään myös aseksuaaleja kuvaavan kirjaimen ”A”. Usein lyhenteen perään merkitään myös +, joka tarkoittaa muitakin sateenkaarevia ihmisiä. (Seta 3.10.2024) Euroopan unionin turvapaikkavirasto EUAA käyttää LGBTIQ-metodologiaoppaassaan myös termiä SOGI (*sexual orientation and gender identity*) (EUAA 11/2021). Tässä kyselyvastauksessa on erilaisten määrittelyjen ja seksuaali- ja sukupuoli- identiteettien moninaisuuden vuoksi päädytty käyttämään mahdollisimman vähän arvottavaa yleiskäsitettä ”seksuaali- ja sukupuolivähemmistöt” ellei tietty lähdeaineisto rajoitu nimenomaan seksuaalivähemmistöihin. Tässä kyselyvastauksessa käytetään erityisesti kirjainlyhennettä HLBTIQ+. [↑](#footnote-ref-1)
2. Maahanmuuttovirasto / maatietopalvelu 5.2.2021. Saatavilla Tellus-maatietokannassa. [↑](#footnote-ref-2)
3. Bertelsmann Stiftung 2024, s. 39. [↑](#footnote-ref-3)
4. Mariela Castroa pidetään yhtenä maailman merkittävimmistä HLBTIQ+-aktivisteista. Hän on myös Kuuban parlamentin varajäsen (AP News 12.5.2024). Toisaalta Castro on johtamansa CENESEX:in tavoin tullut tunnetuksi ristiriitaisena hahmona, joka on myös puolustanut Kuuban autoritaarista politiikkaa (Cubanos por el Mundo / Márquez 19.6.2021; El País / Machover 12.6.2017). Vuonna 2023 hän vähätteli julkisesti Kuubassa vangitun transsukupuolisen Brenda Díaz Martínezin (ks. tämän vastauksen kohta 2) vankeudessa kokemaa kärsimystä (Washington Blade 6.5.2023). [↑](#footnote-ref-4)
5. Cubanet / Rivera Velasco 21.8.2024; Kirk / LSE 2018. CENESEX perustettiin vuonna 1988 (Cubadebate 11.12.2023). [↑](#footnote-ref-5)
6. Cubanet / Rivera Velasco 21.8.2024. [↑](#footnote-ref-6)
7. Bertelsmann Stiftung -säätiön (2024, s. 4 & 9) mukaan Kuuban vuoden 1959 sosialistiseen vallankumoukseen pohjautuva yksipuoluejärjestelmä on toistaiseksi säilyttänyt valtansa. Vapaita vaaleja ei järjestetä, eikä PCC-puolueella ole sellaisia varteenotettavia vastustajia, jotka kykenisivät haastamaan sen valta-aseman. [↑](#footnote-ref-7)
8. Kirk / LSE 2018. [↑](#footnote-ref-8)
9. República de Cuba 2019, artikla 42. Ks. myös ILGA (12/2020, s. 186). [↑](#footnote-ref-9)
10. Freedom House 2024. Laki löytyy seuraavasta osoitteesta: <https://www.gacetaoficial.gob.cu/sites/default/files/goc-2022-o93_0.pdf>. [↑](#footnote-ref-10)
11. AP News / Janetsky 24.3.2023. [↑](#footnote-ref-11)
12. DW 26.9.2022; República de Cuba 27.9.2022, ks. artikla 201 (avioliitto); sivu nro. 2910, luku III (adoptio-oikeus). Cubadebate -sivustolla julkaistun artikkelin mukaan seksuaalivähemmistöön (tai oletettavasti myös sukupuolivähemmistöön) kuuluva henkilö on voinut teoriassa adoptoida lapsen jo aiemmin, sillä jo vuoden 1975 perhelaki salli yksittäisen henkilön tekemän adoption. Vuonna 2022 uudistettu laki salli kuitenkin tasa-arvoisen avioliittolain ansiosta myös sen, että samaa sukupuolta olevat henkilöt voivat adoptoida lapsen *yhdessä*. Toisin sanoen tasa-arvoinen adoptio-oikeus syntyy uudessa perhelaissa tasa-arvoisen avioliittolain kautta (Cubadebate / González Ferrer & Álvarez Tabío Albo 21.3.2022). [↑](#footnote-ref-12)
13. USDOS 23.4.2024, s. 43. [↑](#footnote-ref-13)
14. Ks. esim. Ojalá 13.9.2024. [↑](#footnote-ref-14)
15. USDOS 23.4.2024, s. 43–44. [↑](#footnote-ref-15)
16. Freedom House 2024; USDOS 23.4.2024, s. 43–44. [↑](#footnote-ref-16)
17. Amnesty International 2023. [↑](#footnote-ref-17)
18. Freedom House 2024. [↑](#footnote-ref-18)
19. UN CEDAW 30.10.2024, s. 10 & 13. [↑](#footnote-ref-19)
20. UN CEDAW 30.10.2024, s. 3. [↑](#footnote-ref-20)
21. Cubanet / Rivera Velasco 21.8.2024; Raza e Igualdad 12/2023, ks. esim. sivut 4; 19; 32–33; 56; 64. [↑](#footnote-ref-21)
22. Raza e Igualdad 12/2023, s. 26. [↑](#footnote-ref-22)
23. USDOS 24.6.2024. [↑](#footnote-ref-23)
24. Medium / Marie 27.2.2023. [↑](#footnote-ref-24)
25. Medium / Marie 27.2.2023. [↑](#footnote-ref-25)
26. Madero 9/2015. [↑](#footnote-ref-26)
27. IACHR 25.4.2024, s. 660; USDOS 23.4.2024, s. 44. [↑](#footnote-ref-27)
28. USDOS 23.4.2024, s. 44. [↑](#footnote-ref-28)
29. Raza e Igualdad 10.5.2024. [↑](#footnote-ref-29)
30. IACHR 25.4.2024, s. 660. [↑](#footnote-ref-30)
31. HRW 2024. [↑](#footnote-ref-31)
32. FLAMUR 2024, s. 3. [↑](#footnote-ref-32)
33. Cubanet / Rivera Velasco 21.8.2024. [↑](#footnote-ref-33)
34. Käsite *machismo* kuvaa Latinalaisen Amerikan maissa vallitsevia patriarkaalisia sukupuolinormeja. Kuubassa vallitsevasta *machismosta* on kirjoittanut esimerkiksi journalisti Conner Gorry Here is Havana -blogissaan (14.6.2022): <https://hereishavana.com/2022/07/14/toxic-masculinity-this-is-normal-in-cuba/>. [↑](#footnote-ref-34)
35. Raza e Igualdad 10.5.2024. [↑](#footnote-ref-35)
36. CiberCuba 22.6.2023. [↑](#footnote-ref-36)
37. CiberCuba 9.7.2024. [↑](#footnote-ref-37)
38. Raza e Igualdad 10.5.2024. [↑](#footnote-ref-38)
39. Washington Blade 18.1.2025. [↑](#footnote-ref-39)
40. Prisoners Defenders 10.7.2023. [↑](#footnote-ref-40)
41. Ojalá 13.9.2024. [↑](#footnote-ref-41)
42. Justicia 11J [päiväämätön, mutta julkaistu artikkelin perusteella maaliskuun 2024 jälkeen]. [↑](#footnote-ref-42)
43. IACHR 25.4.2024, s. 661. [↑](#footnote-ref-43)
44. FLAMUR 2024, s. 3. [↑](#footnote-ref-44)
45. Bertelsmann Stiftung 2024, s. 12. [↑](#footnote-ref-45)
46. La Alianza Manos / UPR 2017, s. 5–6. [↑](#footnote-ref-46)
47. Biblioteca Virtual de Género Cuba / Artiles 11.10.2019. Lähteen internet-sivujen mukaan kyseessä on ruotsalaisen Diakonia-kansalaisjärjestön kanssa yhteistyössä perustettu tietokanta, joka pyrkii lisäämään ja jakamaan sukupuoleen liittyvää tietoa Kuubassa. Ks. etusivun alalaita: <https://bibliotecadegenero.redsemlac-cuba.net/>. [↑](#footnote-ref-47)
48. Freedom House 2024. [↑](#footnote-ref-48)
49. USDOS 23.4.2024, s. 12–13. [↑](#footnote-ref-49)
50. Raza e Igualdad 12/2023, s. 11. Raportissa käsitellään lesbojen oikeuksia, mutta oletettavasti sama koskee muitakin HLBTIQ+-ryhmiä. [↑](#footnote-ref-50)
51. Cubanet / Rivera Velasco 21.8.2024. [↑](#footnote-ref-51)
52. Government of Cuba 12.9.2023. [↑](#footnote-ref-52)
53. USDOS 23.4.2024, s. 3 & 5. [↑](#footnote-ref-53)
54. Bertelsmann Stiftung 2024, s. 29. [↑](#footnote-ref-54)
55. USDOS 24.6.2024. [↑](#footnote-ref-55)